As deel van ’n gesin se voorbereiding om deel te neem aan die Groot Trek, moes daar deeglik besin word oor wat saamgeneem en wat agtergelaat moes word. Sekere goed kon egter eenvoudig net nie agtergelaat word nie. Plase en ander eiendom moes inderhaas verkoop word, soms teen belaglike prys aangesien die mark oorlaai was van grond. Vendusies is gehou van die gesinne se meubels en ander persoonlike besittings. Dit wat agtergebly het, was vir ewig verlore vir die betrokke familie.
Dan was daar ook ’n item waarsonder jy nie ’n Trekker-gesin sou gesien het nie. Die Bybel. Feitlik elke gesin het ’n uitgawe van die groot en swaar ou Nederlandse Bybel besit. Dit was een hulle waardevolste besittings. Dit was ook genoem die Statenbijbel en saans as daar gelees moes word, was daar bloot gepraat van “Die Boek”. “Sannie, bring daar vir ons die boek”, sou die vader van die huis sê en almal sou geweet het waarvan daar gepraat word.
Jacobus Uys, bykans 70 jaar oud toe hy met ’n groep familielede begin trek het, se seun was die beroemde Piet Uys en die familie was dus bekend aan die Oosgrens gemeenskappe.